Piroksikam

**Piroksikam** (po IUPACu '*(8*E*)-8-[hidroksi-(piridin-2-ilamino)metildien]-9-metil-10,10-diokso-10λ6-tia-9-azabiciklo[4.4.0]deka-1,3,5-trien-7-on*') spada u grupu  nesteroidnih protuupalnih lijekova . Djeluje na način da ublažava bol i smanjuje otok oboljelih zglobova i mišića.

## Djelovanje 
Piroksikam je derivat oksikama, sa snažnim analgetičkim, antiinflamatornim, antipiretičkim djelovanje i antiagregacijskim djelovanjem.
Inhibira enzim ciklooksigenazu koji je uključen u sintezu prostaglandina, troboksana i prostaciklina, koji su glavni medijatori upale i bola.

## Indikacije 
Piroksikam se upotrebljava za ublažavanje simptoma reumatoidnog artritisa, osteoartritisa (artroze, degenerativne promjene zglobova) i ankilozantnog spondilitisa kao što su otok, ukočenost i bol u zglobu. Primjena piroksikama je opravdana samo u slučaju kada primjena drugih NSAIL nema zadovoljavajući efekat.

## Kontraindikacije 
*Preosjetljivost na piroksikam ili druge nestereoidne protuupalne lijekove
*Peptički ili duodenalni ulkus, krvarenje iz probavnog sistema
*Ulcerozni kolitis, Chronova bolest, tumori probavnog sistema, divertikulitis
*Upotreba drugih NSAIL lijekova, uključujućiu i inhibitore ciklooksigenaze-2 i acetilsalicilnu kiselinu
*Upotreba lijekova protiv zgrušavanja krvi, npr varfarin
*Srčana insuficijencija

## Neželjeni efekti 
Općenito zabilježene nuspojave tokom primjene piroksikama su nuspojave probavnog sistema, a to su: mučnina, povraćanje, dijareja, konstipacija, nadutost, loša probava, bol ili nelagoda u trbuhu, afte, gubitak apetita, peptički ulkus, gastritis, povraćanje krvi, krvarenje iz probavnog sistema, te pogoršanje simptoma ulceroznog kolitisa i Chronove bolesti.

Ostali neželjeni efekti su:

*Srčani poremećaji ( povišen krvni tlak, zatajivanje srca, palpitacija)
*Poremećaji CNS-a (glavobolja, vrtoglavica, nesvjestica, nesanica, depresija, razdražljivost)
*Poremećaji jetre (prolazno pogoršanje jetrenih funkcionalnih testova) i bubrega
*Poremećaji kože i potkožnog tkiva (kožni osip, svrbež, crvenilo, gubitak ili listanje noktiju, gubitak kose, žuta boja kože ili očiju) kao i fotosenzitivnost 
*Poremećaji oka i uha (zamagljenje vida, iritacija očiju, zujanje u ušima)
*Poremećaji metabolizma i prehrane (opisani su slučajevi poremećenih vrijednosti elektrolita u krvi koji su se očitovali simptomima zbunjenosti i dezorijentacija)

## Posebna upozorenja 
Potreban je oprez upacijenata sa srčanom insuficijencijom, hipertenzijom ili drugim stanjima koja dovode do retencije tečnosti u organizmu.
Oprez je potreban i u pacijenata s  astmom, bronhospazmom, kardiovaskularnim oboljenjima, poremećajima  koagulacije i funkcije trombocita, oslabljenom funkcijom jetre i bubrega, te u starijih pacijenata. Dugotrajnom upotrebom piroksikama može doći do oksidativne degradacije steroidnih hormona ili drugih endogenih komponenti.
Dugotrajna primjena u bolesnika s postojećim rizikom u anamnezi, zahtijeva povremene kontrole hematološke funkcije kao i oftalmološke kontrole.

## Dostupne forme 
Piroksikam je dostupan u obliku tableta, i supozitorija.

## Reference 
Kategorija:Nesteroidni antiupalni lijekovi
Kategorija:Analgetici
Kategorija:Antipiretici